Zagreb, 17. studenoga 2020.g.

**Z A P I S N I K**

sa **105. sjednice** Povjerenstva za odlučivanje o sukobu interesa održane dana 17. studenoga 2020. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 104. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Član Povjerenstva Davorin Ivanjek predlaže da se dnevni red dopuni s toč. 6. Davanje mišljenja u predmetu M-119/20 na zahtjev dužnosnice Nikoline Brnjac, ministrice turizma i sporta.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-64/20, dužnosnik BLAŽENKO BOBAN, župan Splitsko-dalmatinske županije,** iznosi predmet i navodi da je protiv dužnosnika podnesena prijava u kojoj prijavitelj ističe kako mu je kao tajniku osnovne škole na području Splitsko-dalmatinske županije župan putem Ureda pročelnika za društvene djelatnosti i ravnatelja škole naložio da u nemoguće kratkom roku od četiri i pol dana za županove privatne potrebe obavi veoma opsežne poslove demografa, fotografa, građevinskog inženjera, statičara, geodeta i drugo. Nadalje, podnositelj prijave navodi da je župan od njega zatražio da županiji dostavi velik broj podataka i dokumenata koji se odnose na osam školskih zgrada koje je škola u kojoj radi napustila prije trideset i više godina te navodi da se radi o poslovima za koje isti nije kvalificiran niti oni pripadaju u zakonom određenu djelatnost osnovne škole. On taj posao nije radio po nalogu te je dobio izvanredni otkaz. Podnositelj ističe kako su, pod utjecajem župana, ravnatelj škole i školski odbor donijeli odluku o izvanrednom otkazu ugovora o radu te je potom pokrenut sudski spor u koji se kao umješač na strani tuženika, odnosno škole uključio i župan.

Izvjestiteljica iznosi sve relevantne podatke utvrđene u postupku.

Izvjestiteljica predlaže da se donese odluka o nepokretanju postupka s obzirom da okolnosti prestanka radnog odnosa prijavitelja te miješanja Splitsko-dalmatinske županije u sudski spor koji se vodio pred Općinskim sudom u Splitu na strani tuženika, ne upućuju da je u postupanju dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-196/20, dužnosnik DAMIR ŠANTEK, glavni ravnatelj Državne geodetske uprave,** iznosi predmet i navodi da je protiv dužnosnika podnesena prijava u kojoj se u bitnome ukazuje na netočna mjerenja pojedinih katastarskih čestica i moguće nezakonitosti u raduslužbenika Područnog ureda za katastar Rijeka, Odjela za katastar nekretnina Crikvenica.

S obzirom da navodi iz prijave ne upućuju na povredu odredbi ZSSI-a počinjenu od strane dužnosnika od podnositelja je zatraženo da nadopuni prijavu saznanjima o konkretnom postupanju navedenog dužnosnika iz kojeg bi proizlazila moguća povreda neke od odredbi ZSSI-a. Povjerenstvo je potom zaprimilo dvije dopune prijave u kojima se ne navode nikakve nove okolnosti.

Izvjestiteljica predlaže da se donese odlukao nepokretanju postupka s obzirom da navedene okolnosti ne upućuju na moguću povredu odredbi ZSSI-a počinjenu od strane dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-259/20, dužnosnik RUĐER FRIGANOVIĆ, direktor trgovačkog društva Hrvatska brodogradnja-Jadranbrod d.d.,** iznosi predmet i navodi da je protiv dužnosnika podnesena prijava u kojoj se navodi kako je dužnosnik direktor državne tvrtke koja koordinira brodogradilišta i podnosi izvješća ministarstvu gospodarstva i ministarstvu financija ujedno i član Nadzornog odbora jednog brodogradilišta.

Izvjestiteljica iznosi se relevantne podatke utvrđene u postupku.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva 3 MAJ Brodogradilište d.d., od 18. travnja 2020.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-17/20, na zahtjev dužnosnika ŽELJKA PLAVČIĆA, općinskog načelnika Općine Žminj,** iznosi predmet i navodi da je dužnosnik podnio zahtjev za mišljenjem u kojem se poziva na odluku Povjerenstva u predmetu dužnosnika Davora Bernardića, te podnosi zahtjev po pitanju ostvarivanja prava po osnovi dobivene stipendije od strane polovne škole COTRUGLI za pohađanje EMBA programa obrazovanja. Dužnosnik navodi kako je stipendija ostvarena po principu testiranja i predstavlja nagradu za znanje i izvrsnost.

Izvjestiteljica predlaže da se donese mišljenje da sklapanje Ugovora o edukaciji prema međunarodnom EMBA Programu, između dužnosnika i trgovačkog društva COTRUGLI d.o.o., kojim navedeno trgovačko društvo dužnosniku kao polazniku Programa daje stipendijski popust za plaćanje školarine u iznosu od 50%, uz obveze regulirane navedenim Ugovorom, samo po sebi ne upućuje na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **M-116/20, na zahtjev dužnosnice IVANE LAKOTA, zamjenice gradonačelnika Grada Čabra,** iznosi predmet i navodi da je dužnosnica podnijela zahtjev za mišljenjem u kojem navodi da obnaša dužnost zamjenice gradonačelnika Grada Čabra, a 1. rujna 2020. navršila je dvadeset godina neprekidnog radnog staža u Gradu Čabru. Budući da je kolektivnim ugovorom za njezino radno mjesto predviđena jubilarna nagrada za dvadeset godina postavlja upit Povjerenstvu može li istu primiti.

Izvjestiteljica predlaže da se donese mišljenje da dužnosnica koja navedenu dužnost obnaša profesionalno, odnosno za istu prima plaću, ne može primiti jubilarnu nagradu za dvadeset godina neprekidnog radnog staža, jer bi isto bilo protivno članku 7. podstavku d) ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **M-119/20, na zahtjev dužnosnice Nikoline Brnjac, ministrice turizma i sporta,** iznosi predmet i navodi da je dužnosnica podnijela zahtjev za mišljenjem u kojem navodi da je Ivan Herak rješenjem ministrice turizma i sporta imenovan njezinim posebnim savjetnikom za područje turizma te da navedenu funkciju obavlja bez naknade. Također navodi da Ministarstvo turizma i sporta razmatra da se Ivana Heraka predloži Ministarstvu znanosti i obrazovanja za člana Upravnog vijeća Instituta za turizam. Dužnosnica traži mišljenje Povjerenstva postoji li sukob interesa u situaciji ako bi navedeni posebni savjetnik ministrice turizma i sporta bio imenovan u Upravno vijeće Instituta za turizam, obzirom da će izvjesno Institut za turizam kao podnositelj sudjelovati u postupcima javne nabave koje će provoditi Ministarstvo turizma i sporta.

Izvjestitelj predlaže da se donese mišljenje da posebni savjetnik dužnosnice Ivan Herak, nije dužnosnik prema odredbama ZSSI-a te se na njega povodom obnašanja navedene funkcije ne primjenjuju odredbe ZSSI-a. Kako funkcija posebnog savjetnika predstavlja obnašanje druge javne dužnosti, uputno je prilikom njenog obnašanja voditi računa o zaštiti javnog interesa nad eventualnim ostvarivanjem privatnih interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6 točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,15 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**

**e**